‘อู่’โดนดีผู้ผลิตรถยนต์เปิดซ่อมครบวงจร
ผู้ประกอบธุรกิจอู่เจอศึกหนัก ผู้ผลิตรถยนต์หันให้บริการครบวงจร ดึงช่างชิงลูกค้า
5 ต.ค. 2554

ผู้ประกอบธุรกิจอู่เจอศึกหนัก ผู้ผลิตรถยนต์หันให้บริการครบวงจร ดึงช่างชิงลูกค้า 
นายวรกุล บุณยัษฐิติ กรรมการรองผู้จัดการ บริษัท อู่วิกรม เปิดเผยว่า แนวโน้มการทำกำไรของการทำธุรกิจอู่ซ่อมรถยนต์อิสระในปีนี้จะลดลง เนื่องจากผู้ผลิตรถยนต์หันมาให้บริการซ่อมรถครบวงจรมากขึ้น หรือที่เรียกว่าอู่ห้าง
นอกจากนี้ ต้นทุนของอู่ยังสูงกว่าอู่ห้าง แต่ไม่สามารถเรียกค่าซ่อมได้สูงเท่าอู่ห้าง เนื่องจากจะทำให้เสียลูกค้า
“เดิมผู้ผลิตรถยนต์มีศูนย์ซ่อมแต่ไม่มาก ปัจจุบันทั้ง โตโยต้า ฮอนด้า นิสสัน อีซูซุ ทำเกือบทุกอย่าง และเพิ่มจำนวนศูนย์ซ่อมด้วย อย่างอีซูซุหันมาเปิดศูนย์ซ่อมตัวถังสีด้วย แล้วพวกเราจะเหลืออะไร ถ้าฝีมือไม่ดีจริง อยู่ไม่ได้” นายวรกุล กล่าว
นายวรกุล กล่าวว่า การเปิดศูนย์ซ่อมเพิ่มของผู้ผลิตรถยนต์ก่อให้เกิดภาวะสมองไหล แม้ว่าทางผู้ผลิตรถยนต์จะมีโรงเรียนสอน เช่น ฮอนด้า จะมีโรงเรียนสอนและให้ทุนด้วย แต่ไม่เพียงพอกับการให้บริการลูกค้า
ดังนั้น จึงมีการเสนอผลตอบแทนที่สูง ทำให้ช่างฝีมือแต่ละด้านที่มีประสบการณ์มีการลาออกจากอู่อิสระไปทำงานกับอู่ห้าง เพราะได้ค่าแรงที่สูงกว่า ทำให้อู่อิสระต้องขึ้นเงินเดือนให้กับช่าง 5-6% ทุกๆ 6 เดือน เพื่อดึงช่างไว้ไม่ให้ลาออก ต้นทุนของอู่อิสระจะสูงกว่าอู่ห้าง เพราะรับลูกค้าได้ในปริมาณน้อย เฉลี่ยเดือนละ 100 คัน
ขณะเดียวกัน ไม่สามารถที่จะเรียกค่าซ่อมจากบริษัทประกันภัยได้สูงเท่ากับอู่ห้างที่ราคาต่างกัน 70-80% ซึ่งจะได้ลูกค้าประกันภัยรถยนต์ปีแรกไปเกือบทั้งจำนวน เพราะการซื้อรถปีแรกจะมีกิจกรรมส่งเสริมการขายแถมประกันฟรีและซ่อมห้าง
“บริษัทประกันอยากได้ลูกค้ามาทำประกันรถยนต์เยอะๆ ก็ยอมจ่ายค่าซ่อมแพงๆ ลูกค้าจะเชื่อถืออู่ห้างมากกว่าอู่ทั่วๆ ไป เพราะมั่นใจว่าจะดูแลรถได้ดีกว่า แต่จริงๆ แล้วอู่ที่เป็นมืออาชีพก็ดูแลรถลูกค้าได้ไม่ต่างจากอู่ห้าง” นายวรกุล กล่าว
นายวรกุล กล่าวว่า บริษัทประกันภัยมักจะไม่มีปัญหากับทางอู่ห้าง จะซ่อมเท่าไหร่ก็ยอมจ่าย แต่กับอู่ทั่วไปจะมีการให้ราคาซ่อมค่อนข้างต่ำ ทำให้ลูกค้ามีการจ่ายค่าซ่อมส่วนเกิน ซึ่งเป็นอีกสาเหตุหนึ่งที่ทำให้ลูกค้าจะเลือกซ่อมอู่ห้าง